ANC vra parlement om Malema-uitsprake te ondersoekJulius Malema, leier van die Ekonomiese Vryheidsvegters (EFF) Foto: enca.com Die ANC-hoofsweep se kantoor het in ŉ verklaring gesê hy veroordeel die uitsprake wat Malema in ŉ onderhoud met Al Jazeera gemaak het ten sterkste. Malema het glo in die onderhoud geweld aangehits en gedreig dat die demokraties verkose regering “deur die loop van ŉ geweer” omvergewerp sal word indien die ANC aanhou om gewelddadig te reageer op vreedsame betogings. Volgens die ANC is Malema se uitsprake “onverantwoordelik, gevaarlik en ’n aanduiding van ŉ onvolwasse politikus wat geen begrip het vir die gevolge van openbare gedrag nie”. “Malema se afgelope uitsprake en talle ander twyfelagtige gedrag, sowel binne as buite die parlement, toon net duidelik hoe hy geen agting vir die Grondwet het of die eed wat hy afgelê het toe hy ŉ lid van die parlement geword het nie,” het die regerende party gesê. Malema het glo ook in die onderhoud gesê deel van die “rewolusionêre plig” is om te baklei. “Ons is nie skaam om wanneer nodig wapens op te neem en te baklei nie. Ons sal baklei. Hierdie regime moet vreedsaam reageer op ons eise en grondwetlik optree.” Volgens die ANC is dreigemente om die regering omver te werp ŉ ernstige gevaar vir die Grondwet en die mense van die land. “Suid-Afrikaners kan nie bekostig om Malema se dreigemente ligtelik op te neem nie, gegewe die land se tragiese verlede van politieke geweld en bloedverlies,” het die party gesê. “Die ANC, saam met die mense van Suid-Afrika, het hard gewerk om ŉ vreedsame en demokratiese politieke oorgang te bewerkstellig en mense wat ondeurdagte uitlatings in die openbaar maak en ons vrede en grondwetlike demokrasie bedreig, moet vermy en geïsoleer word. Suid-Afrikaners moet versigtig wees vir opswepers wat die Grondwet een dag voorstaan, maar die volgende dag ŉ gewelddadige en ongrondwetlike regime-verandering aanhits.”